ตั้งเป้าจัดระเบียบสายสื่อสารในกรุงเทพมหานครปีนี้ 800 กิโลเมตร เพื่อความปลอดภัยของประชาชน
นายชัยวุฒิ ธนาคมานุสรณ์  รัฐมนตรีว่าการกระทรวงดิจิทัลเพื่อเศรษฐกิจและสังคม  พร้อมด้วยนายไตรรัตน์ วิริยะศิริกุล รักษาการเลขาธิการสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.), นาวาอากาศ สมศักดิ์ ขาวสุวรรณ รักษาการแทนกรรมการผู้จัดการใหญ่ บริษัท โทรคมนาคมแห่งชาติ จำกัด (NT), และนายชัชชาติ สิทธิพันธุ์ ผู้ว่าราชการกรุงเทพมหานคร ประชุมหารือเรื่องการจัดระเบียบสายและนำสายสื่อสารลงท่อร้อยสาย ที่อาคาร NT Tower  เพื่อแก้ปัญหาเรื่องสายสื่อสารที่ไม่เป็นระเบียบและเพื่อความปลอดภัยของประชาชน รัฐมนตรีว่าการกระทรวงดิจิทัลเพื่อเศรษฐกิจและสังคม กล่าวภายหลังการประชุมหารือว่า จะต้องมีการประสานความร่วมมือกับทุกฝ่าย และทาง กสทช.จะให้การสนับสนุนด้านงบประมาณสำหรับการจัดระเบียบและนำสายสื่อสารลงใต้ดิน ด้าน NT จะสนับสนุนเรื่องท่อร้อยสายที่มีอยู่เดิม ลดค่าใช้จ่ายในการเช่าสำหรับผู้ให้บริการและประสานความร่วมมือในการวางท่อร้อยสายใหม่ร่วมกับทางกรุงเทพมหานครให้รองรับกับการนำสายสื่อสารลงใต้ดินในอนาคต ซึ่งในปีนี้ตั้งเป้าการจัดระเบียบสายสื่อสารเฉพาะในเขตพื้นที่กรุงเทพมหานคร รวมระยะทาง 800 กิโลเมตร ส่วนการนำสายสื่อสารลงใต้ดินจะมีการหารือเพิ่มเติมและตั้งคณะทำงานร่วมกันต่อไป